Diari Oficial de la Generalitat Valenciana


Sumari del DOGV 6446, del 26-01-2011 (2011/533)

RESOLUCIÓ de 17 de gener de 2011, de la directora general del Secretariat del Consell, de la Conselleria d'Indústria, Comerç i Innovació, per la qual es disposa la publicació del conveni marc de col·laboració entre l'Agència Valenciana de l'Energia (AVEN) i la Fundació Gas Natural, per a dur a terme actuacions de promoció i foment de l'eficiència energètica.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6446

Data del DOGV
:   26-01-2011

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2011/533


Data del document
:   17-01-2011

Organisme emissor
:   Conselleria d'Indústria, Comerç i Innovació

Tipus de document
:   Resolució

RESOLUCIÓ de 17 de gener de 2011, de la directora general del Secretariat del Consell, de la Conselleria d'Indústria, Comerç i Innovació, per la qual es disposa la publicació del conveni marc de col·laboració entre l'Agència Valenciana de l'Energia (AVEN) i la Fundació Gas Natural, per a dur a terme actuacions de promoció i foment de l'eficiència energètica. [2011/533]  
L'Agència Valenciana de l'Energia (AVEN) i la Fundació Gas Natural han subscrit, després de la tramitació prèvia reglamentària, el 24 de novembre de 2010, el conveni marc de col·laboració per a dur a terme actuacions de promoció i foment de l'eficiència energètica.  
En compliment del que establix l'article 3.4 del Decret 20/1993, de 8 de febrer, del Consell, cal publicar en el Diari Oficial de la Comunitat Valenciana l'esmentat conveni, que ha quedat inscrit en el Registre de Convenis de la Generalitat amb el número 0008/2011, i que figura com a annex d'esta resolució.  
València, 17 de gener de 2011.- La directora general del Secretariat del Consell: Mª Teresa Lleó Alonso.  
Conveni marc de col·laboració entre l'Agència Valenciana de l'Energia (AVEN) i la Fundació Gas Natural per a dur a terme actuacions de promoció i foment de l'eficiència energètica.  
València, 24 de novembre de 2010  
Reunits  
D'una banda, Mario Flores Lanuza, conseller d'Infraestructures i Transport, com a president de l'Agència Valenciana de l'Energia (AVEN), en virtut de l'article 5 del Reglament de l'Agència Valenciana de l'Energia, aprovat per Decret 9/2002, de 15 de gener del Govern Valencià.  
I d'una altra banda, Pedro-A. Fábregas Vidal, en la qualitat de director general, amb poders atorgats per mitjà d'escriptura de 23.12.04 davant del notari de Barcelona, Juan José López Burniol, amb el número 4.231 del seu protocol, en nom i representació de la Fundació Gas Natural.  
Ambdues parts reconeixen capacitat legal per a la firma del present conveni marc i en la seua conformitat,  
Manifesten  
Primer. Que l'AVEN és una entitat de dret públic sotmesa al dret privat, amb personalitat jurídica pròpia i plena capacitat d'obrar per al compliment dels seus fins, creada per la Llei 8/2001, de 26 de novembre, i desenvolupada pel Decret 9/2002, de 15 de gener, del Govern Valencià, que aprova el seu Reglament de funcionament, adscrita a la Conselleria d'Infraestructures i Transport de la Generalitat.  
Segon. Que l'AVEN té encomanades, entre altres actuacions, l'impuls i la realització d'iniciatives en relació amb la millora de l'estalvi i l'eficiència energètica, el foment de l'ús racional de l'energia, el respecte mediambiental i la promoció i el desenvolupament de la formació i investigació en matèria d'energies renovables.   
Tercer. Que la Fundació Gas Natural té, així mateix, entre els seus objectius principals la informació i la sensibilització de la societat en el respecte i la conservació del medi ambient, així com fer compatible el progrés econòmic amb l'ús racional dels recursos energètics.  
Quart. Que ambdues parts consideren de màxim interés la col·laboració en l'esforç comú per a fer compatible el progrés i el desenvolupament econòmic de la societat amb la protecció de l'entorn i de l'ús eficient.  
En conseqüència, i amb el reconeixement de les dues parts de la representació que tenen capacitat suficient per a formalitzar este conveni, d'acord amb les següents   
Clàusules  
Primera. Objecte del conveni  
És objecte del present conveni marc establir les bases per a articular la col·laboració entre l'Agència Valenciana de l'Energia (AVEN) i la Fundació Gas Natural per a la realització d'accions d'interés general en l'àmbit de la promoció i foment de l'eficiència energètica, l'ús racional de l'energia i la implantació d'energies renovables a la Comunitat Valenciana.  
En este sentit es reconeix l'AVEN com l'entitat que té encomanada la realització d'estes accions en l'àmbit de la Comunitat Valenciana, i per al desenvolupament d'esta col·laboració s'articularan acords particulars en què s'especificaran les condicions per a l'execució de les esmentades accions de promoció i foment de l'eficiència energètica i les energies renovables.  
Segona. Àmbits preferents de col·laboració  
Sense perjuí que la Comissió de Seguiment, descrita en la clàusula quarta, promoga altres àrees de col·laboració, s'establixen com a preferents els àmbits següents:  
- Aspectes de millora de la intensitat energètica de la Comunitat Valenciana.  
- Exploració de les noves tecnologies que milloren l'eficiència energètica i permeten optimitzar l'ús de les energies renovables.  
- Estudi de les opcions més sostenibles per a la implantació de les instal·lacions de generació, transport, distribució i consum de l'energia.  
- Realització de jornades, seminaris, trobades empresarials, institucionals i ciutadanes que contribuïsquen a fomentar l'estalvi en el consum d'energia i la implantació d'energies renovables.  
- Donar suport a les accions de sensibilització, divulgació, estudis i publicacions relacionats amb la contribució energètica al desenvolupament sostenible.  
Tercera. Metodologia de treball  
El desplegament del present conveni marc es realitzarà per mitjà de la determinació de programes específics de desenvolupament, d'acord amb les àrees de col·laboració previstes en la clàusula segona, programes que seran fixats per la Comissió de Seguiment i en els quals s'arreplegaran les característiques de cada una de les actuacions o projectes que cal realitzar.  
Quarta. Comissió de Coordinació, Seguiment i Avaluació  
A partir de la firma del present conveni marc se'n constituirà una Comissió de Seguiment, integrada pels representants que es consideren pertinents per part de l'Agència Valenciana de l'Energia, designats pel director de l'Agència, i per part de la Fundació Gas Natural, pel seu director general o persona o persones en qui delegue.  
Actuarà com a president de la Comissió el director de l'Agència Valenciana de l'Energia.  
Les funcions de la Comissió de Seguiment seran les següents:  
- Proposar i decidir els àmbits d'interés a emprendre en el si del conveni  
- Proposar i promoure les actuacions o projectes concrets en cada un dels àmbits esmentats.  
- Aprovar els plans d'acció i els pressupostos corresponents en cada una de les actuacions o projectes aprovats.  
- Realitzar un seguiment periòdic de la realització efectiva dels programes esmentats d'acord amb el que s'haja establit.  
- Avaluar els resultats de cada una de les actuacions i programes desenvolupats.  
La Comissió es reunirà, com a mínim una vegada a l'any o quan una de les parts ho sol·licite. De les reunions s'alçaran actes que reflectisquen els temes tractats i els acords adoptats.  
Cinquena. Finançament de les actuacions  
Este conveni no preveu l'existència de despeses que requerisquen l'establiment d'un sistema de finançament, ni implica cap obligació financera entre les parts. Qualsevol necessitat de finançament que poguera sorgir serà, si és el cas, objecte d'acord i formalització en un conveni específic.  
Sisena. Duració de l'acord  
El present conveni marc entrarà en vigor en el moment de la seua firma i tindrà una vigència d'un any i es prorrogarà de forma automàtica per períodes anuals, excepte denúncia expressa per escrit d'alguna de les parts firmants, formulada amb una antelació mínima de dos mesos a l'expiració del termini de vigència del conveni, o de qualsevol de les seues pròrrogues.  
Setena. Naturalesa i jurisdicció  
Per a qualsevol qüestió litigiosa que poguera derivar-se de l'incompliment o interpretació de l'abast, objecte i contingut del present conveni, les parts se sotmetran a la jurisdicció contenciosa administrativa.  
A l'empara d'esta voluntat de col·laboració, i en prova de conformitat, firmen el present conveni en dos exemplars, en el lloc i la data indicats en l'encapçalament.  
El conseller d'Infraestructures i Transport i president de l'Agència Valenciana de l'Energia: Mario Flores Lanuza.  
El director general de la Fundació Gas Natural: Pedro-A. Fábregas Vidal.